b'\n_START_ARTICLE_\nSeverna Koreja\n_START_SECTION_\nGeografija\n_START_PARAGRAPH_\nSeverna Koreja se nahaja med zemljepisnima \xc5\xa1irinama 37\xc2\xb0 in 43\xc2\xb0 severno ter dol\xc5\xbeinama 124\xc2\xb0 in 131\xc2\xb0 vzhodno. Povr\xc5\xa1ina dr\xc5\xbeave je 120.540 kvadratnih kilometrov. Na severu meji na Kitajsko in Rusijo, na jugu pa na Ju\xc5\xbeno Korejo. Meja med Korejama, dolga 250 kilometrov in \xc5\xa1iroka okoli 4 kilometre, se imenuje Korejsko demilitarizirano obmo\xc4\x8dje. Na zahodni obali se nahajata Rumeno morje in Korejski zaliv, na vzhodni pa Japonsko morje. Najvi\xc5\xa1ja to\xc4\x8dka Severne Koreje je gora Baekdu, ki le\xc5\xbei na meji s Kitajsko in je visoka 2744 metrov. Najdalj\xc5\xa1a reka je Amnok (Jalu), ki je dolga 790 kilometrov. Glavno in najve\xc4\x8dje mesto je Pjongjang, druga velika mesta so \xc5\xa1e Gaesong na jugu, Sinuid\xc5\xbeu na severozahodu, Wonsan in Hamhung na vzhodu ter \xc4\x8congd\xc5\xbein na severovzhodu.\n_START_SECTION_\nPovr\xc5\xa1je\n_START_PARAGRAPH_\nPrvi evropski raziskovalci so Korejo opisali kot \xc2\xbbmorje sredi viharja\xc2\xab\xc2\xa0zaradi \xc5\xa1tevilnih gorskih verig, ki prepredajo polotok. Okrog 80\xc2\xa0% Severne Koreje sestavljajo gore in vi\xc5\xa1avja, ki se izmenjujejo z globokimi in ozkimi dolinami. Vse vzpetine na Korejskem polotoku z nadmorsko vi\xc5\xa1ino 2000 metrov ali ve\xc4\x8d le\xc5\xbeijo v Severni Koreji. Gorska veriga Rangrim, ki te\xc4\x8de v smeri sever-jug, je velika ovira za komunikacijo med vzhodnim in zahodnim delom dr\xc5\xbeave. Gora Kumgang, ki spada v gorsko verigo Taebaek, je znana po izjemno lepi in neokrnjeni naravi._NEWLINE_Na zahodu je ob obali obse\xc5\xbena ravnina, na vzhodu pa zelo ozka z mnogimi prekinitvami. Velika ve\xc4\x8dina prebivalstva \xc5\xbeivi na ravninah ali drugih ni\xc5\xbeinah.Po poro\xc4\x8dilu Zdru\xc5\xbeenih narodov iz leta 2003 gozdovi pokrivajo preko 70\xc2\xa0% povr\xc5\xa1ine. Za razliko od sosednje Japonske in severne Kitajske so mo\xc4\x8dni potresi v Severni Koreji redkost.\n_START_SECTION_\nPodnebje\n_START_PARAGRAPH_\nSevernokorejsko podnebje je me\xc5\xa1anica oceanskega in celinskega podnebja, vendar ima ve\xc4\x8dina dr\xc5\xbeave po K\xc3\xb6ppnovi razvrstitvi vla\xc5\xbeno celinsko podnebje. Dolge zime prinesejo zelo nizke temperature in jasno vreme, ki pa se izmenjuje s sne\xc5\xbenimi nevihtami, ki so posledica severnih in severozahodnih vetrov, ki pihajo iz Sibirije. Med zimo povpre\xc4\x8dno sne\xc5\xbei okrog 37 dni. Vreme je \xc5\xa1e posebno ostro in neugodno v goratih predelih na severu._NEWLINE_Poletja so kratka, vro\xc4\x8da, vla\xc5\xbena in de\xc5\xbeevna zaradi ju\xc5\xbenih in jugovzhodnih monsunov, ki prina\xc5\xa1ajo vla\xc5\xbeen zrak iznad Tihega oceana. Tajfuni prizadenejo polotok pribli\xc5\xbeno enkrat na leto. Pomlad in jesen sta prehodni obdobji, ki ju spremljajo srednje temperature in razli\xc4\x8dni vetrovi. V teh obdobjih je vreme najbolj prijetno. Med naravne nevarnosti spadajo su\xc5\xa1e, ki se pojavijo pozno v pomladi, nato pa ji sledijo mo\xc4\x8dne poplave. Ob\xc4\x8dasno se v zgodnji pomladi lahko pojavijo tudi tajfuni.\n_START_SECTION_\nPolitika\n_START_PARAGRAPH_\nSeverna Koreja se ima za d\xc5\xbeu\xc4\x8dejevsko (samozadostno) dr\xc5\xbeavo, nekateri jo poimenujejo tudi absolutna monarhija oziroma dedno diktatorstvo z mo\xc4\x8dnim kultom osebnosti, ki se vrti okrog Kim Il-sunga (ustanovitelja in edinega predsednika dr\xc5\xbeave) in njegovega pokojnega sina Kim D\xc5\xbeong-ila. Nekateri zavra\xc4\x8dajo splo\xc5\xa1en pogled na dr\xc5\xbeavo, ki jo opisuje kot komunisti\xc4\x8dno in trdijo, da je zaradi komunizma oblast upravi\xc4\x8dena do vodenja dr\xc5\xbeave._NEWLINE_Ko je leta 1994 umrl Kim Il-sung, Severna Koreja ni razpisala volitev, temve\xc4\x8d ga je razglasila za \xc2\xbbve\xc4\x8dnega predsednika\xc2\xab\xc2\xa0in mu zgradila mavzolej v centru Pjongjanga. _NEWLINE_\xc4\x8ceprav je Kim Il-sung uradno \xc5\xa1e vedno predsednik Severne Koreje, je bil Kim D\xc5\xbeong-il vrhovni voditelj Severne Koreje do svoje smrti decembra 2011. Zakonodajno telo Severne Koreje je vrhovni ljudski zbor, ki ga trenutno vodi Kim D\xc5\xbeong-nam._NEWLINE_Struktura vlade je opisana v severnokorejski ustavi, katere zadnja razli\xc4\x8dica iz leta 2009 tudi uradno zavra\xc4\x8da kakr\xc5\xa1no koli povezavo s komunizmom. Vladajo\xc4\x8da koalicija Demokrati\xc4\x8dna fronta za ponovno zdru\xc5\xbeitev Koreje je sestavljena iz Korejske delavske stranke, Korejske socialno-demokratske stranke in \xc4\x8condoisti\xc4\x8dne stranke \xc4\x8dondu. Stranke imajo zanemarljivo mo\xc4\x8d, saj je vsa oblast skoncentrirana v rokah voditelja._NEWLINE_Naslednik leta 2011 umrlega Kim D\xc5\xbeong-ila je najmlaj\xc5\xa1i izmed njegovih treh sinov, Kim D\xc5\xbeong-un._NEWLINE_Politi\xc4\x8dne svobode v dr\xc5\xbeavi skorajda ni. Podpornike vlade, ki se z njo ne strinjajo v celoti, po\xc5\xa1ljejo v posebne oddelke delovnih tabori\xc5\xa1\xc4\x8d, kjer se ukvarjajo s prevzgojo. \xc4\x8ce so obravnavani subjekti uspe\xc5\xa1no rehabilitirani, lahko nadaljujejo z delom na svoji funkciji. Te\xc5\xbeavne politi\xc4\x8dne disidente in t. i. \xc2\xbbnasprotnike ljudstva\xc2\xab, za katere se predpostavlja, da ne morejo biti rehabilitirani, pa zaprejo (lahko tudi z dru\xc5\xbeino ali otroki) v \xc2\xbbobmo\xc4\x8dja popolnega nadzora\xc2\xab, kjer do smrti opravljajo te\xc5\xbeka dela. Severna Koreja ima za delovna tabori\xc5\xa1\xc4\x8da specifi\xc4\x8dno rezervirana posebna obmo\xc4\x8dja v posameznih provincah. Poskusi pobega ali kr\xc5\xa1itelji pravil so usmr\xc4\x8deni ali poslani v poseben lo\xc4\x8den zapor, ki je del tabori\xc5\xa1\xc4\x8da. Delovna tabori\xc5\xa1\xc4\x8da so rezervirana za politi\xc4\x8dne zapornike, navadni kriminalci pa so zaprti v drugih zaporih. V severnem in severovzhodnem delu Severne Koreje se nahaja \xc5\xa1est takih obmo\xc4\x8dij.\n_START_SECTION_\nMednarodni odnosi\n_START_PARAGRAPH_\nSeverna Koreja vzdr\xc5\xbeuje dobre odnose s sosednjo Kitajsko in Rusijo. Po padcu komunizma v vzhodni Evropi leta 1989 in razpadu Sovjetske zveze leta 1991 se je koli\xc4\x8dina pomo\xc4\x8di s strani Rusije znatno zmanj\xc5\xa1ala, podpora Kitajske se pa ni bistveno spremenila. Severna Koreja ima tudi dobre odnose z drugimi komunisti\xc4\x8dnimi re\xc5\xbeimi, kot so Vietnam, Laos in Kambod\xc5\xbea. Na \xc5\xbeeljo Kitajske je Severna Koreja na severno mejo namestila betonski zid in bode\xc4\x8do \xc5\xbeico, da bi tako zajezila ilegalne prebege dr\xc5\xbeavljanov na Kitajsko. Pred tem je bila meja skorajda nenadzorovana._NEWLINE_ Zaradi aktivnega jedrskega programa in strahu pred zlorabo so Rusija, Kitajska, Japonska in ZDA za\xc4\x8dele s \xc5\xa1eststranskimi pogovori, da bi skupaj s Korejama na\xc5\xa1li miroljubno re\xc5\xa1itev tega problema. Pogovori so se odvijali med letoma 2003 in 2007, nato pa so zastali, ko je Severna Koreja odpovedala sodelovanje._NEWLINE_ZDA in Ju\xc5\xbena Koreja sta Severno Korejo ozna\xc4\x8dili za podpornico terorizma. Severna Koreja je bila obto\xc5\xbeena za bombardiranje v Ragoonu leta 1983, ki je ubilo \xc4\x8dlane ju\xc5\xbenokorejske vlade in sabotiranje ju\xc5\xbenokorejskega potni\xc5\xa1kega letala. Priznala je odgovornost za ugrabitev 13 japonskih dr\xc5\xbeavljanov v 70ih in 80ih letih, od teh je bilo le pet vrnjenih na Japonsko. Japonska vlada v uradnih dokumentih navaja, da je bilo ugrabljenih 17 dr\xc5\xbeavljanov, vendar je dejansko ta \xc5\xa1tevilka mnogo ve\xc4\x8dja in vklju\xc4\x8duje tudi druge nejaponske dr\xc5\xbeavljane. 11. oktobra 2008 je ZDA odstranila Severno Korejo s seznama dr\xc5\xbeav, ki sponzorirajo terorizem._NEWLINE_Leta 2009 so se odnosi med Ju\xc5\xbeno in Severno Korejo poslab\xc5\xa1ali. Severna Koreja je izvedla drugi jedrski poskus, prekinila sporazume, ki jih je sklenila z Jugom in zagrozila ZDA in Ju\xc5\xbeni Koreji, naj se ne vme\xc5\xa1avata v na\xc4\x8drtovano izstrelitev satelita. Tehni\xc4\x8dno sta Severna in Ju\xc5\xbena Koreja \xc5\xa1e vedno v vojni, saj nista nikoli podpisali mirovne pogodbe in trenutno delita najbolj utrjeno in oboro\xc5\xbeeno dr\xc5\xbeavno mejo. 27. maja 2009 so severnokorejski mediji razglasili, da prekinitev ognja ni ve\xc4\x8d veljavna zaradi odlo\xc4\x8ditve ju\xc5\xbenokorejske vlade, da se pridru\xc5\xbei varnostni iniciativi proti \xc5\xa1irjenju jedrskega oro\xc5\xbeja. Odnosi so se \xc5\xa1e dodatno poslab\xc5\xa1ali, ko je domnevno severnokorejski torpedo marca 2010 potopil ju\xc5\xbenokorejsko vojno ladjo Cheonan, kar je terjalo \xc5\xbeivljenja 46 \xc4\x8dlanov posadke. Ju\xc5\xbena Koreja je na to odvrnila s prekinitvijo trgovanja s Severom in tako diplomatsko in ekonomsko prizadela Severno Korejo. Severna Koreja je nato prekinila vsakr\xc5\xa1ne stike z Jugom, razveljavila pakt o nenapadanju in prepovedala vstop ju\xc5\xbenokorejskim delavcem v skupen industrijski obrat, ki ga dr\xc5\xbeavi upravljata v Gaesongu na jugu Severne Koreje. Novembra 2010 je Severna Koreja napadla otok Jeonpjeng ter tako \xc5\xa1e poslab\xc5\xa1ala \xc5\xbee skrhane odnose z Ju\xc5\xbeno Korejo in ostalimi dr\xc5\xbeavami._NEWLINE_Ve\xc4\x8dina veleposlani\xc5\xa1tev za Severno Korejo se nahaja v Pekingu na Kitajskem namesto v Pjongjangu, glavnem mestu Severne Koreje._NEWLINE_V \xc4\x8dasu Jugoslavije sta dr\xc5\xbeavi vzdr\xc5\xbeevali tesne diplomatske stike. Po smrti Tita leta 1980 je severnokorejska po\xc5\xa1ta izdala tudi spominsko znamko z njegovo podobo.\n_START_SECTION_\nSocialni polo\xc5\xbeaj posameznika\n_START_PARAGRAPH_\nOblast v Severni Koreji trdi, da so vsi dr\xc5\xbeavljani enakopravni in zavra\xc4\x8da kakr\xc5\xa1ne koli o\xc4\x8ditke o diskriminaciji, ki temelji na izvoru dru\xc5\xbeine. Severnokorejski prebe\xc5\xbeniki pa trdijo, da so vsi Severni Korejci razvr\xc5\xa1\xc4\x8deni v skupine glede na njihov songbun - dru\xc5\xbebeni status. Status temelji na politi\xc4\x8dnem, socialnem in ekonomskem ozadju posameznikove dru\xc5\xbeine za tri generacije nazaj, pa tudi na ozadju \xc5\xa1ir\xc5\xa1ih sorodnikov. Songbun se domnevno uporablja za dolo\xc4\x8devanje ravni zaupanja posamezniku, celo koli\xc4\x8dine in kvalitete hrane._NEWLINE_Songbun naj bi vplival na dostop do izobra\xc5\xbeevanja in zaposlitvenih mo\xc5\xbenosti, \xc5\xa1e posebej, \xc4\x8de se posameznik \xc5\xbeeli v\xc4\x8dlaniti v vladajo\xc4\x8do stranko. Obstajajo tri glavne kategorije in okrog 50 podkategorij. Kim Il-sung je leta 1958 v govoru izjavil, da severnokorejsko populacijo sestoji 25% pravih, zvestih dr\xc5\xbeavljanov, 55% \xc2\xbbkolebajo\xc4\x8dih\xc2\xab\xc2\xa0in 20% \xc2\xbbsovra\xc5\xbenih\xc2\xab\xc2\xa0dr\xc5\xbeavljanov. Najvi\xc5\xa1ji status je dodeljen posameznikom, katerih predhodniki so pomagali Kim Il-sungu pri odporu proti japonskim okupatorjem med in po drugi svetovni vojni. Ta status so dobili tudi delavci in kmetje pred letom 1950._NEWLINE_Severnokorejski begunci trdijo, da songbun \xc5\xa1e danes zelo vpliva na vsakdanje \xc5\xbeivljenje ljudi v dr\xc5\xbeavi.\n_START_SECTION_\n\xc4\x8clovekove pravice\n_START_PARAGRAPH_\nMnogo mednarodnih organizacij, ki spremlja nivo pravic ljudi na svetu, uvr\xc5\xa1\xc4\x8da Severno Korejo med dr\xc5\xbeave, kjer so \xc4\x8dlovekove pravice najbolj grobo kr\xc5\xa1ene. Amnesty International poro\xc4\x8da o hudih omejitvah glede svobode izra\xc5\xbeanja in gibanja, nezakonitem priporu, mu\xc4\x8denju in drugemu maltretiranju, ki se kon\xc4\x8da s smrtjo ali usmrtitvijo. Organizacija zahteva zaprtje kazenskih tabori\xc5\xa1\xc4\x8d, kjer preko 200.000 politi\xc4\x8dnih zapornikov in njihovih dru\xc5\xbein \xc5\xbeivi v \xc2\xbbnajbolj nemogo\xc4\x8dih pogojih na svetu\xc2\xab. Human Rights Watch opisuje Severne Korejce kot najbolj kruto obravnavan narod zaradi hudega omejevanja njihovih politi\xc4\x8dnih in ekonomskih svobo\xc5\xa1\xc4\x8din._NEWLINE_V devetdesetih letih je oblast v kazenska tabori\xc5\xa1\xc4\x8da zapirala dr\xc5\xbeavljane, ki so peli ju\xc5\xbenokorejske pesmi.\n_START_SECTION_\nKazenska tabori\xc5\xa1\xc4\x8da\n_START_PARAGRAPH_\nDr\xc5\xbeavni varnostni urad skrbi za pregon in kaznovanje prestopnikov ter domnevno obratuje nekatera tabori\xc5\xa1\xc4\x8da. Severnokorejski begunci pri\xc4\x8dajo o obstoju zaporov in koncentracijskih tabori\xc5\xa1\xc4\x8d ter \xc2\xbbobmo\xc4\x8djih popolnega nadzora\xc2\xab, kjer so politi\xc4\x8dni izob\xc4\x8denci podvr\xc5\xbeeni te\xc5\xbekemu delu, mu\xc4\x8denju, stradanju, posilstvu, umoru, medicinskemu eksperimentiranju in prisilnim splavom. Po informacijah organizacije Amnesty Internetional naj bi bilo 200.000 politi\xc4\x8dnih zapornikov razporejenih v \xc5\xa1est velikih kazenskih tabori\xc5\xa1\xc4\x8dih, ki obratujejo od petdesetih let 20. stoletja. Tam so prisiljeni, da delajo v pogojih podobnih su\xc5\xbeenjstvu, nadzorniki pa z njimi ravnajo nehumano. Po pri\xc4\x8devanjih so najbolj podrobno opisana Tabori\xc5\xa1\xc4\x8de 14 v Gae\xc4\x8donu, Tabori\xc5\xa1\xc4\x8de 18 v Jodoku, Tabori\xc5\xa1\xc4\x8de 18 v Buk\xc4\x8dangu in Tabori\xc5\xa1\xc4\x8de 22 v Hoerjongu. Tja so brez sodne obravnave poslani posamezniki s svojimi dru\xc5\xbeinami, za katere se smatra, da niso zvesti re\xc5\xbeimu (npr.: so kristjani ali pa ker kritizirajo oblast) in imajo izjemno majhne mo\xc5\xbenosti za izpustitev. International Coalition to Stop Crimes Against Humanity in North Korea (ICNK) ocenjuje, da v tabori\xc5\xa1\xc4\x8dih v Severni Koreji letno umre okrog 10.000 ljudi.\n_START_SECTION_\nKult osebnosti\n_START_PARAGRAPH_\nSevernokorejska vlada izvr\xc5\xa1uje oster nadzor nad mnogimi elementi kulture v dr\xc5\xbeavi in ta nadzor uporablja predvsem v prid ohranjanja kulta osebnosti, ki ga je vzpostavil pokojni voditelj Kim Il-sung, v manj\xc5\xa1em obsegu tudi Kim D\xc5\xbeong-il. Ko je bil novinar Bredley Martin na obisku v Severni Koreji leta 1979, je v svojih poro\xc4\x8danjih izpostavil, da skoraj vsa glasba, film in likovna umetnost nasploh, \xc2\xbbpoveli\xc4\x8duje velikega vodjo\xc2\xab\xc2\xa0Kim Il-sunga, katerega kult osebnosti so nato tudi raz\xc5\xa1irili na njegovega sina in bodo\xc4\x8dega naslednika, \xc2\xbbljubega voditelja\xc2\xab\xc2\xa0Kim D\xc5\xbeong-ila. Bradley Martin je tudi zapisal, da je mnogo ljudi prepri\xc4\x8danih, da je Kim Il-sung ustvaril svet in da Kim D\xc5\xbeong-il lahko nadzoruje vreme. Takim govoricam nasprotuje Brian R. Myers, ameri\xc5\xa1ki izvedenec za Severno Korejo: \xc2\xbbBo\xc5\xbeje mo\xc4\x8di niso bile nikoli pripisane nobenemu izmed voditeljev. Pravzaprav se propagandni aparat trudi, da ne \xc5\xa1iri trditev, ki bi bile v nasprotju z zdravo pametjo oziroma izku\xc5\xa1njami dr\xc5\xbeavljanov\xc2\xab. To je \xc5\xa1e podkrepil s trditvijo, da je dr\xc5\xbeavna propaganda opisala Kim D\xc5\xbeong-ila kot nemo\xc4\x8dnega proti silam narave, ki so v devetdesetih povzro\xc4\x8dile obse\xc5\xbeno lakoto v dr\xc5\xbeavi. _NEWLINE_Pesem \xc2\xbbBrez Tebe ni domovine\xc2\xab\xc2\xa0(\xeb\x8b\xb9\xec\x8b\xa0\xec\x9d\xb4\xec\x97\x86\xec\x9c\xbc\xeb\xa9\xb4 \xec\xa1\xb0\xea\xb5\xad\xeb\x8f\x84\xec\x97\x86\xeb\x8b\xa4) je bila ustvarjena posebej za Kim D\xc5\xbeong-ila in je najbolj popularna pesem v dr\xc5\xbeavi. Besedilo pesmi opeva tovari\xc5\xa1a Kim D\xc5\xbeong-ila in njegove voja\xc5\xa1ke sposobnosti. Pesem pogosto predvajajo po zvo\xc4\x8dnikih v mestih in na dr\xc5\xbeavni televiziji. Kim Il-sung je \xc5\xa1e vedno \xc4\x8da\xc5\xa1\xc4\x8den kot \xc2\xbbve\xc4\x8dni predsednik\xc2\xab. Mnogo severnokorejskih znamenitosti nosi njegovo ime, kot na primer Univerza Kim Il-sunga, Stadion Kim Il-sunga in Trg Kim Il-sunga. Prebe\xc5\xbeniki trdijo tudi, da severnokorejske \xc5\xa1ole obravnavajo o\xc4\x8deta (Kim Il-sung) in sina (Kim D\xc5\xbeong-il) kot bo\xc5\xbeanstvo. Kim Il-sung je zavrnil trditve, da je zase ustvaril kult osebnosti. Ob smrti Kim Il-sunga so se mno\xc5\xbeice dr\xc5\xbeavljanov zgrinjale k njegovemu kipu po mestih in histeri\xc4\x8dno jokale. Podobne prizori so bili prikazani tudi ob smrti Kim D\xc5\xbeong-ila._NEWLINE_Kritiki trdijo, da je Kim D\xc5\xbeong-il podedoval kult osebnosti po svojem o\xc4\x8detu, Kim Il-sungu. Kim D\xc5\xbeong-il je bil pogosto sredi\xc5\xa1\xc4\x8de pozornosti v vsakdanjem \xc5\xbeivljenju v DLRK. Njegov rojstni dan je \xc5\xa1e danes najbolj pomemben dogodek v dr\xc5\xbeavi. Ob njegovi 60-letnici so se po dr\xc5\xbeavi odvijala mno\xc5\xbei\xc4\x8dna praznovanja._NEWLINE_Myers tudi trdi, da je \xc4\x8da\xc5\xa1\xc4\x8denje teh osebnosti resni\xc4\x8dno, nasprotno kot je bilo v primeru Adolfa Hitlerja v Nacisti\xc4\x8dni Nem\xc4\x8diji. To je podkrepil z dogodkom, ki se je zgodil junija 2012, ko je utonila 14-letna deklica med tem, ko je pred poplavo sku\xc5\xa1ala re\xc5\xa1iti portreta Kim Il-sunga in Kim D\xc5\xbeon Ila.\n_START_SECTION_\nPonovna zdru\xc5\xbeitev Korej\n_START_PARAGRAPH_\nSeverna Koreja si prizadeva za ponovno zdru\xc5\xbeitev obeh Korej v enotno dr\xc5\xbeavo tako, da bi vsaka stran obdr\xc5\xbeala svojo vlado in politi\xc4\x8dni sistem, vendar ne \xc5\xbeeli vme\xc5\xa1avanja tretjih dr\xc5\xbeav. 15. junija 2000 sta Koreji podpisali sporazum, v katerem prisegata, da se bosta potrudili po svojih najbolj\xc5\xa1ih mo\xc4\x8deh za ponovno zdru\xc5\xbeitev. Kim Il-sung je leta 1980 predlagal, da bi se Koreji zdru\xc5\xbeili v skupno dr\xc5\xbeavo, imenovano Demokrati\xc4\x8dna federalna republika Koreja, vendar bi dr\xc5\xbeavi obdr\xc5\xbeali svoj obstoje\xc4\x8d politi\xc4\x8dni sistem.\n_START_SECTION_\nProizvodnja oro\xc5\xbeja\n_START_PARAGRAPH_\nSeverna Koreja ima okrog 180 podzemnih industrijskih obratov, v katerih letno proizvedejo 200.000 pu\xc5\xa1k AK-47, 3.000 te\xc5\xbekih mitraljezov, 200 bojnih tankov, 400 oklepnikov in drugih vozil.\n_START_SECTION_\nJedrsko oro\xc5\xbeje\n_START_PARAGRAPH_\nV devetdesetih je Severna Koreja s posredovanjem Kitajske Pakistanu prodala manj\xc5\xa1e koli\xc4\x8dine srednje velike jedrske rakete. Leta 2005 je Severna Koreja priznala obstoj jedrskega oro\xc5\xbeja in se zavezala, da bo ukinila svoj jedrski program. Kljub tej zaobljubi, so severnokorejske nuklearke \xc5\xbee od petdesetih let \xc5\xa1e vedno skrb vzbujajo\xc4\x8de, saj so zmo\xc5\xbene pomagati pri razvijanju jedrskega oro\xc5\xbeja. Ti mednarodni konflikti so onemogo\xc4\x8dili izgradnjo Gazpromovega 2,5 milijardi dolarjev vrednega plinovoda do Ju\xc5\xbene Koreje, ki bi tekel skozi Pjongjang. S tem bi Severna Koreja letno zaslu\xc5\xbeila okrog 100 milijonov dolarjev za tranzitne stro\xc5\xa1ke._NEWLINE_Japonska meteorolo\xc5\xa1ka agencija je s pomo\xc4\x8djo moderne seizmologije in novih napredkov na tem podro\xc4\x8dju zmo\xc5\xbena zaznati jedrske poskuse, ki jih izvaja Severna Koreja. Ti poskusi so bili izvedeni leta 2006, 2009 in 2013 ter so v javnosti izzvali zgra\xc5\xbeanje in neodobravanje.\n_START_SECTION_\nZasebna trgovina\n_START_PARAGRAPH_\nSeverna Koreja je leta 1991 za\xc4\x8dela eksperimentirati s privatnim kapitalizmom v Ransonski posebni ekonomski coni in leta 2002 vzpostavila Gaesonsko industrijsko regijo. Glavni trgovinski partnerici sta Kitajska in Ju\xc5\xbena Koreja, ki skupno prina\xc5\xa1ata 2,6 milijardi dolarjev v severnokorejsko dr\xc5\xbeavno blagajno. Kitajska je najbli\xc5\xbeja trgovska partnerica, saj pribli\xc5\xbeno 73-odstotni dele\xc5\xbe vseh tr\xc5\xbenih transakcij prihaja s Kitajske._NEWLINE_Leta 2000 je Severna Koreja vzpostavila Center za prou\xc4\x8devanje kapitalisti\xc4\x8dnega sistema in od leta 2002 je \xc5\xa1tevilo tujih investitorjev, ki so oblikovali skupna podjetja s severnokorejskimi obrati nara\xc5\xa1\xc4\x8da. \xc5\xa0vicarska vlada je ustanovila Pjongjan\xc5\xa1ko poslovno \xc5\xa1olo z namenom, da izobrazi \xc5\xa1tudente o poslovanju._NEWLINE_Majhno \xc5\xa1tevilo razli\xc4\x8dnih kapitalisti\xc4\x8dnih elementov se po\xc4\x8dasi \xc5\xa1iri iz poskusnega obmo\xc4\x8dja. Taki primeri so tudi jumbo plakati z oglasi ob avtocestah. Zunanji opazovalci opa\xc5\xbeajo vse ve\xc4\x8d tr\xc5\xbenic na prostem v Pjongjangu, Gaesongu in ob severni dr\xc5\xbeavni meji. Tako obidejo dr\xc5\xbeavno racioniranje hrane. Kitajska poleg pomo\xc4\x8di v obliki hrane, skrbi tudi za uvoz okrog 80-90% celotne nafte, ki jo porabi Severna Koreja, po "prijateljskih cenah", ki so znatno ni\xc5\xbeje od tr\xc5\xbene cene v drugih dr\xc5\xbeavah._NEWLINE_Severna Koreja ima kot podizvajalec ju\xc5\xbenokorejskih studiev tudi industrijo risanih filmov.\n_START_SECTION_\nMednarodna trgovina\n_START_PARAGRAPH_\nTajvan je leta 2000 za\xc4\x8del izva\xc5\xbeati jedrske odpadke v Severno Korejo._NEWLINE_Januarja 2013 je Severna Koreja od Kitajske kupila okrog 13.000 kamer za vohunjenje nad dr\xc5\xbeavljani.\n_START_SECTION_\nTurizem\n_START_PARAGRAPH_\nTurizem v Severni Koreji ureja dr\xc5\xbeavno podjetje za mednarodna potovanja. Vse obiskovalce, ki pridejo v Severno Korejo, neprestano spremljajo vodi\xc4\x8d in dva pripadnika tajne policije, od katerih vsaj eden govori materni jezik obiskovalca. \xc4\x8ceprav je v zadnjih letih turizem v porastu, je \xc5\xa1tevilo zahodnih turistov zelo majhno._NEWLINE_Ve\xc4\x8dina turistov prihaja s Kitajske, Rusije in Japonske. Za Ju\xc5\xbene Korejce je skorajda nemogo\xc4\x8de, da dobijo vizo, z izjemo posebnih obmo\xc4\x8dij, ki so bila urejena specifi\xc4\x8dno za Ju\xc5\xbene Korejce, kot je na primer Gaesong. Do januarja 2010 so imeli prepoved vstopa (razen v \xc4\x8dasu Velikih iger Arirang) v dr\xc5\xbeavo. Od leta 1953 je Severno Korejo obiskalo manj kot 2.500 ameri\xc5\xa1kih turistov._NEWLINE_Na obmo\xc4\x8dju gore Kumgang je Hyundai vzpostavil posebno turisti\xc4\x8dno obmo\xc4\x8dje, kamor so lahko potovali tudi Ju\xc5\xbeni Korejci in Ameri\xc4\x8dani, vendar le v organiziranih skupinah iz Ju\xc5\xbene Koreje. Konec leta 2008 so ukinili izlete v to obmo\xc4\x8dje, ko je neka \xc5\xbeenska za\xc5\xa1la v voja\xc5\xa1ko obmo\xc4\x8dje in so jo pripadniki Korejske ljudske armade na mestu usmrtili. Severnokorejska vlada je nato maja 2010 sporo\xc4\x8dila, da bo zaplenila vse ju\xc5\xbenokorejske nepremi\xc4\x8dnine na obmo\xc4\x8dju._NEWLINE_Po dr\xc5\xbeavi obratuje veriga hotelov, najve\xc4\x8dji med njimi je Janggdo International Hotel.\n_START_SECTION_\nLakota\n_START_PARAGRAPH_\nV devetdesetih letih se je Severna Koreja soo\xc4\x8dila z mnogimi izzivi: te\xc5\xbeavami v gospodarstvu zaradi slabo vodene gospodarske politike, naravnimi nesre\xc4\x8dami, resnim pomanjkanjem naravnih virov in padcem vzhodnega bloka. To je pripeljalo do izpada okrog milijona ton \xc5\xbeita, ki bi ga potrebovali, da bi zadostovali mednarodno sprejetemu minimumu prehranskih zahtev. Severnokorejska lakota je trajala od 1994 do 1998 in letno zahtevala med 300.000 do 800.000 \xc5\xbertvami z vrhuncem leta 1997. Smrt so povzro\xc4\x8dile z lakoto povezane bolezni, kot so tuberkuloza, plju\xc4\x8dnica in driska._NEWLINE_Leta 2006 je Amnesty International objavil poro\xc4\x8dilo o raziskavi, ki so jo izvedle severnokorejska vlada, UNICEF in Svetovni program ZN za hrano, v katerem so ugotovili, da je bilo 7% prebivalcev hudo podhranjenih, 37% kroni\xc4\x8dno podhranjenih, 23% premajhne telesne mase, ena izmed treh mater pa je bila podhranjena in anemi\xc4\x8dna. To vse so posledice lakote, ki je prizadela dr\xc5\xbeavo sredi in konec devetdesetih let. Inflacijo in porast cen hrane so povzro\xc4\x8dile nekatere reforme iz leta 2002, vklju\xc4\x8dno s politiko songun (vojska najprej)._NEWLINE_Zgodovino japonske pomo\xc4\x8di Severni Koreji so zaznamovali \xc5\xa1tevilni dogodki in izzivi; od velike korejske skupnosti na Japonskem, ki je javno podpirala Pjongjang, pa do vsesplo\xc5\xa1nega ogor\xc4\x8denja nad poskusnimi izstrelitvami raket leta 1998 in razkritji o ugrabitvi \xc5\xa1tevilnih japonskih dr\xc5\xbeavljanov. Leta 1995 sta se dr\xc5\xbeavi zavezali, da bosta delali v skupno dobro. Ju\xc5\xbena Koreja je dostavila 150.000 ton \xc5\xbeita v neozna\xc4\x8denih vre\xc4\x8dah, Japonska prav tako in nato \xc5\xa1e dodatnih 150.000 ton. Oktobra 1995 in januarja 1996 je Severna Koreja ponovno zaprosila za pomo\xc4\x8d Japonske, vendar zaradi nasprotovanja Ju\xc5\xbene Koreje in drugi politi\xc4\x8dnih razlogov pomo\xc4\x8di ni dobila. _NEWLINE_Leta 1997 so na pomo\xc4\x8d prisko\xc4\x8dile ZDA, ki je preko Svetovnega programa ZN za hrano pri\xc4\x8dela dostavljati nujno potrebno pomo\xc4\x8d v boju proti lakoti. Ameri\xc5\xa1ka pomo\xc4\x8d je vrhunec dosegla leta 1999 s skoraj 700.000 tonami dostavljene hrane. Z nastopom Busheve administracije se je pomo\xc4\x8d iz leta v leto zmanj\xc5\xa1evala in je leta 2004 zna\xc5\xa1ala le \xc5\xa1e 40.000 ton. Zaradi tega je bila Busheva administracija dele\xc5\xbena o\xc4\x8ditkov, da uporablja hrano kot oro\xc5\xbeje, da bi dosegla ukinitev severnokorejskega jedrskega programa, vendar je zatrdila, da se je situacija v Severni Koreji znatno izbolj\xc5\xa1ala v primerjavi z devetdesetimi leti. Kmetijska pridelava se je z 2,7 milijon ton v sedmih letih dvignila na 4,2 milijona ton._NEWLINE_Leta 2013 so se ponovno pojavila poro\xc4\x8dila o lakoti v Severni Koreji, ki naj bi nekatere prisilila v kanibalizem. Pojavile so se tudi trditve, da naj bi neki mo\xc5\xa1ki izkopal truplo pokojnega vnuka in ga pojedel. Neki mo\xc5\xa1ki je domnevno skuhal svojega otroka, da bi se nahranil. Svetovni program ZN za hrano zatrjuje, da je v Severni Koreji pomanjkanje, toda ne lakota.\n_START_SECTION_\nMediji\n_START_PARAGRAPH_\nSevernokorejska vlada izvaja izjemno strog nadzor nad mediji v dr\xc5\xbeavi. Ustava zagotavlja svobodo govora in tiska, vendar prepre\xc4\x8duje izvajanje teh pravic v praksi. Novinarji brez meja so na lestvici svobode tiska uvrstili Severno Korejo na 177. mesto izmed 178 mest - zadnja je bila Eritreja. Dovoljeno je objavljanje novic, naklonjenih vladi, novice o ekonomskih in politi\xc4\x8dnih problemih v dr\xc5\xbeavi ter kritike tujih dr\xc5\xbeav na ra\xc4\x8dun Severne Korej niso dovoljene. Mediji vzdr\xc5\xbeujejo kult osebnosti okrog Kim D\xc5\xbeong-una in redno poro\xc4\x8dajo o njegovih dnevnih aktivnostih. Glavna tiskovna agencija v dr\xc5\xbeavi je Korejska centralna tiskovna agencija._NEWLINE_V Severni Koreji izhaja 12 pomembnej\xc5\xa1ih \xc4\x8dasopisov in 20 ve\xc4\x8djih \xc4\x8dasopisov z razli\xc4\x8dno periodi\xc4\x8dnostjo (dnevniki, tedniki, mese\xc4\x8dniki itd.). Vsi \xc4\x8dasopisi so tiskani v Pjongjangu. Zasebni \xc4\x8dasopisi in mediji ne obstajajo._NEWLINE_Januarja 2012 je Associated Press odprl pisarno v Pjongjangu, od koder poro\xc4\x8da o novicah v Severni Koreji._NEWLINE_Uriminzokkiri je korejska novi\xc4\x8darska spletna stran, ki redno objavlja propagandna sporo\xc4\x8dila.\n_START_SECTION_\nRadio\n_START_PARAGRAPH_\nSeverna Koreja blokira vse zunanje radijske signale in tako prepre\xc4\x8dujejo dostop do novic, ki niso bile avtorizirane s strani oblasti. Svobodni severnokorejski radio je skupina manj\xc5\xa1ih radijskih postaj ob meji med Jugom in Severom. Ve\xc4\x8dina teh ekip sestavljajo severnokorejski prebe\xc5\xbeniki, ki imajo oddajnike usmerjene v Sever in oddajajo program, v katerem ve\xc4\x8dinoma nagovarjajo severnokorejske dr\xc5\xbeavljane, kako zapustiti dr\xc5\xbeavo.\n_START_SECTION_\nTelefonija\n_START_PARAGRAPH_\nMinistrstvo za po\xc5\xa1to in telekomunikacije vzdr\xc5\xbeuje telefonsko in po\xc5\xa1tno omre\xc5\xbeje v dr\xc5\xbeavi. Severna Koreja ima relativno dobro razvito telefonsko omre\xc5\xbeja z okrog 1,18 milijona fiksnih priklju\xc4\x8dkov, vendar je ve\xc4\x8dina teh telefonov name\xc5\xa1\xc4\x8denih v domovih in pisarnah vi\xc5\xa1jih dr\xc5\xbeavnih uradnikov. \xc4\x8ce kdo \xc5\xbeeli telefonski priklju\xc4\x8dek, mora izpolniti zahtevek, v katerem mora navesti svoj polo\xc5\xbeaj, zakaj \xc5\xbeeli telefon in kako ga namerava pla\xc4\x8dati. \xc5\xa0tevilo mobilnih telefonov v Pjongjangu je leta 2002 zna\xc5\xa1alo 3.000, leta 2004 pa okrog 20.000 naprav._NEWLINE_Po podatkih iz februarja 2012, Severna Koreja tudi ponuja dostop do omre\xc5\xbeja tretje generacija (3G) prek milijonu naro\xc4\x8dnikov. Storitve ponuja Koryolink, ki je skupno podjetje severnokorejske vlade in egiptovskega telekomunikacijskega podjetja Orascom Telecom Holding. Maja 2010 je imelo mobilni telefon preko 120.000 Severnih Korejcev; septembra 2010 je ta \xc5\xa1tevilka narasla na 301.000; avgusta 2011 660.000 in decembra 2011 900.000. Mobilni telefoni so bili v obdobju med letoma 2004 in 2008 prepovedani. Vsi telefoni imajo onemogo\xc4\x8den dostop do svetovnega spleta. \xc5\xa0tevilo uporabnikov mobilnih storitev leta 2013 po ocenah zna\xc5\xa1a 1,5 milijona.\n_START_SECTION_\nInternet\n_START_PARAGRAPH_\nJu\xc5\xbenokorejski internetni ponudnik in severnokorejska vlada sta leta 2002 odprli prvo internetno kavarni v Severni Koreji. Severni Korejci nimajo dostopa do svetovnega spleta, vendar lahko uporabljajo dr\xc5\xbeavno interno spletno storitev, imenovano Kvangmjong. Omre\xc5\xbeje ponuja spletno po\xc5\xa1to in cenzurirane informacije z znanstvenih spletnih strani iz tujine ter dostop do spletnih strani, ki jih upravlja vlada. Kim D\xc5\xbeong-il je izjavil, da "u\xc5\xbeiva v surfanju po internetu"._NEWLINE_Konec februarja 2013 je Severna Koreja za\xc4\x8dela ponujati necenzuriran internet prek 3G omre\xc5\xbeja za vse turiste, vendar ga je po enem mesecu, konec marca, ukinila. 28. februarja 2013 je Associated Press odprl prvi severnokorejski ra\xc4\x8dun na socialnem omre\xc5\xbeju Twitter. Avgusta 2010 vlada odprla ra\xc4\x8dun na portalu YouTube.\n_START_SECTION_\nTransport\n_START_PARAGRAPH_\nVstop v Severno Korejo je mogo\xc4\x8d preko Kitajsko-korejskega mostu prijateljstva, ki povezuje Dandong na Kitajskem in Sinid\xc5\xbeu v Severni Koreji._NEWLINE_13. oktobra 2011 je z ruske strani prvi\xc4\x8d pripeljal vlak v Severno Korejo po na novo obnovljeni \xc5\xbeelezni\xc5\xa1ki trasi, ki je dolga 54 kilometrov. To je prvi korak k obnovi Transkorejske \xc5\xbeeleznice, ki je povezuje v Transibirsko \xc5\xbeeleznico._NEWLINE_Avtomobili so v dr\xc5\xbeavi redkost, po podatkih iz leta 2008, okrog 70% gospodinjstev uporablja kolesa za prevoz. V avtomobilskem podjetju, ki s sodelovanjem ju\xc5\xbenokorejskega Pjeonghwa Motors in severnokorejskega Rjeonbong obratuje v Nampu, proizvedejo majhno \xc5\xa1tevilo kombijev in osebnih avtomobilov. Seungri D\xc5\xbeadong\xc4\x8da proizvaja civilna vozila in te\xc5\xbeke tovornjake._NEWLINE_V ve\xc4\x8djih mestih in urbanih obmo\xc4\x8djih so v uporabi uvo\xc5\xbeeni in doma\xc4\x8di trolejbusi ter tramvaji, ki so jih pridobili iz Evrope in Kitajske. Prepoved trgovanja je kasneje prisilila Severno Korejo v proizvodnjo doma\xc4\x8dih vozil za mestni promet.\n_START_SECTION_\n\xc5\xbdelezni\xc5\xa1ki promet\n_START_PARAGRAPH_\n\xc4\x8coson Cul Minzuzui Inmingonghoagug je edini ponudnik \xc5\xbeelezni\xc5\xa1kih storitev in uslug v Severni Koreji. \xc5\xbdelezni\xc5\xa1ko omre\xc5\xbeje je dolgo 5.200 kilometrov, od tega je 4.500 kilometrov proge standardne \xc5\xa1irine. Vlaki so ve\xc4\x8dinoma elektri\xc4\x8dni in parni, vagoni so severnokorejske proizvodnje po sovjetskih in kitajskih na\xc4\x8drtih. Nekaj lokomotiv z Japonske, ZDA in Evrope je \xc5\xa1e vedno v uporabi, prav tako rabljene kitajske lokomotive (DF4B, BJ Hydraulics ...)._NEWLINE_Ljudje za potovanje iz Pjongjanga v druge regije po navadi uporabljajo \xc5\xbeeleznico, vendar potrebujejo za potovanje dovolilnico, osebno izkaznico in vnaprej kupljeno vozovnico. Zaradi pomanjkljivega vzdr\xc5\xbeevanja \xc5\xbeelezni\xc5\xa1ke infrastrukture in vozil se potovalni \xc4\x8dasi pove\xc4\x8dujejo. Potovanje iz Pjongjanga v Gaesong (193 km) naj bi trajalo okrog 6 ur.\n_START_SECTION_\nLadijski promet\n_START_PARAGRAPH_\nVodni promet po pomembnej\xc5\xa1ih rekah in ob obalah postaja vse bolj pomemben. Z izjemo rek Jalu in Taedong lahko 2.253 kilometrov vodnih poti preplujejo le z manj\xc5\xa1imi plovili. Promet je najgostej\xc5\xa1i ob vzhodni obali, kjer globoka voda omogo\xc4\x8da plovbo ve\xc4\x8djih ladij. Glavna pristani\xc5\xa1\xc4\x8da so Nampho na zahodu in Rad\xc5\xbein, \xc4\x8congd\xc5\xbein, Wonsan in Hamhung na vzhodu._NEWLINE_V zgodnjih devetdesetih je Severna Koreja imela vozni park 68 prekooceanskih trgovskih ladij s skupno maso 465.801 registrske tone, vklju\xc4\x8dno z 58 tovornimi ladjami in dvema tankerjema. Trenutno so pristani\xc5\xa1\xc4\x8da v fazi obnavljanja in nadgrajevanja kapacitet ter nadaljnega razvijanja prometa po reki Taedong.\n_START_SECTION_\nLetalski promet\n_START_PARAGRAPH_\nPo ocenah je v Severni Koreji okrog 78 letali\xc5\xa1\xc4\x8d, ki so v uporabi, vendar je malo mednarodnih letalskih povezav. Na mednarodnem letali\xc5\xa1\xc4\x8du Pjongjang Sunan so redni leti v Moskvo,  Habarovsk, Vladivostok, Bangkok, Peking, Dalian, Kuala Lumpur, \xc5\xa0anghaj, \xc5\xa0enjang, sezonski leti v Singapur in \xc4\x8darterski leti v razli\xc4\x8dne evropske in azijske destinacije, med drugim tudi v Nagojo in Tokio (od 1990). Notranji leti so mogo\xc4\x8di v Pjongjang, Hamhung, Haed\xc5\xbeu, Gaesong, Kanggje, Kild\xc5\xbeu, Nampho, Sinuid\xc5\xbeu, Samd\xc5\xbeijon, Wonsan, in \xc4\x8congd\xc5\xbein._NEWLINE_S celotnim civilnim letalstvom upravlja Air Kroyo; 38 letal, po poreklu ve\xc4\x8dinoma sovjetskih in ruskih.\n_START_SECTION_\nDemografija\n_START_PARAGRAPH_\nV Severni Koreji \xc5\xbeivi pribli\xc5\xbeno 25 milijonov prebivalcev. Je eden najbolj etni\xc4\x8dno in lingvisti\xc4\x8dno homogenih narodov na svetu, saj je prebivalcev kitajskih, japonskih, vietnamskih, ju\xc5\xbenokorejskih in drugih evropskih narodnosti zelo malo._NEWLINE_Leta 2012 je bila pri\xc4\x8dakovana \xc5\xbeivljenjska doba 69,2 let, kar je podobno Kazahstanu in Ukrajini ter rahlo ni\xc5\xbeje kot v Belorusiji. Umrljivost dojen\xc4\x8dkov je bila relativno visokih 26,21, kar je 1,7-krat ve\xc4\x8d kot na Kitajskem, 3,7-krat ve\xc4\x8d kot v Rusiji in 6,5-krat ve\xc4\x8d kot v Ju\xc5\xbeni Koreji._NEWLINE_Rodnost je 1,99 otrok na \xc5\xbeensko, kar je primerljivo z ZDA in Francijo ter manj kot v Sloveniji (1,32).\n_START_SECTION_\nJezik\n_START_PARAGRAPH_\nJezik, govorjen v Severni in Ju\xc5\xbeni Koreji, je korej\xc5\xa1\xc4\x8dina. Sever in Jug se razlikujeta le po nare\xc4\x8djih, ki pa ne predstavljajo bistvene ovire. Na Jugu je pogost pojav, da tujke s\xc4\x8dasoma postanejo del jezika, na Severu pa temu ni tako. Hand\xc5\xbee (kitajske pismenke) v Severni Koreji od leta 1949 niso ve\xc4\x8d v uporabi, v Ju\xc5\xbeni Koreji pa so v uporabi ob\xc4\x8dasno. V Ju\xc5\xbeni Koreji je znanje kitajske pisave in jezika ob\xc4\x8dudovano. Severna in Ju\xc5\xbena Koreja si delita sistem foneti\xc4\x8dnega zapisa besed, imenovan \xc4\x8dosongul na Severu in hangul na Jugu. Uradno latini\xc4\x8dno pre\xc4\x8drkovanje besed se v Korejah razlikuje; Severna Koreja uporablja rahlo modificiran sistem McCune-Reischauer, Ju\xc5\xbena pa prenovljeno romanizacijo korej\xc5\xa1\xc4\x8dine. V Severni Koreji je prepovedana uporaba latini\xc4\x8dnih in kitajskih znakov, zato so neologizmi, ki so nastali v Severu, nepoznani na Jugu.\n_START_SECTION_\nIzobra\xc5\xbeevanje\n_START_PARAGRAPH_\nIzobra\xc5\xbeevanje v Severni Koreji nadzoruje vlada, je brezpla\xc4\x8dno in obvezno do srednje izobrazbe. Da bi vzpodbijali samostojnost in ustvarjalnost u\xc4\x8dencev, uporabljajo hevristiko. Obvezna izobrazba traja enajst let; eno leto vrtca, \xc5\xa1tiri leta osnovne in \xc5\xa1est let srednje \xc5\xa1ole. U\xc4\x8dni na\xc4\x8drt vsebuje akademske in politi\xc4\x8dne vsebine. Severna Koreja je ena izmed najbolj pismenih dr\xc5\xbeav z 99% pismenega prebivalstva._NEWLINE_Osnovne \xc5\xa1ole, ki se imenujejo ljudske \xc5\xa1ole, obiskujejo u\xc4\x8denci starosti med 6 in 9 let. Nato med 10. in 16. letom starosti na podlagi njihovih sposobnosti obiskujejo navadno ali posebno srednjo \xc5\xa1olo.\n_START_SECTION_\nZdravstvo\n_START_PARAGRAPH_\nSeverna Koreja ima dr\xc5\xbeavni sistem zdravstva in obveznega zdravstvenega zavarovanja. Dr\xc5\xbeava za potrebe zdravstva nameni 3% bruto doma\xc4\x8dega proizvoda oziroma okrog 1 dolar na osebo. Za zdravstvene preglede pacienti pla\xc4\x8dajo s cigareti, hrano ali alkoholom, za operacije pa tudi z gotovino. Med letoma 1955 in 1986 je vlada veliko razvijala zdravstvo; \xc5\xa1tevilo bolni\xc5\xa1nic je z 285 naraslo na 2.401, \xc5\xa1tevilo klinik pa s 1.020 na 5.644. Bolni\xc5\xa1nice so tudi v tovarnah in rudnikih. Od leta 1979 je vse ve\xc4\x8d poudarka na tradicionalni korejski medicini, ki vklju\xc4\x8duje zdravljenje z zeli\xc5\xa1\xc4\x8di in akupunkturo._NEWLINE_Zaradi \xc5\xa1tevilnih naravnih katastrof, gospodarskih te\xc5\xbeav, pomanjkanja energije in hrane zdravstvo v Severni Koreji \xc4\x8dedalja bolj zaostaja in propada. Mnogim bolni\xc5\xa1nicam in klinikam v Severni Koreji primanjkuje osnovnih zdravil, opreme, teko\xc4\x8de vode in elektri\xc4\x8dne energije._NEWLINE_Okrog 100% odstotkov populacije ima dostop do sanitarij in vode, vendar ni popolnoma pitna. Nalezljive bolezni, kot so malarija, tuberkuloza in hepatitis B, so pogost pojav v dr\xc5\xbeavi. Pri\xc4\x8dakovana \xc5\xbeivljenjska doba je okrog 69 let, kar na lestvici dr\xc5\xbeav po pri\xc4\x8dakovani \xc5\xbeivljenjski dobi uvr\xc5\xa1\xc4\x8da Severno Korejo na 152. mesto._NEWLINE_Med drugimi zdravstenimi te\xc5\xbeavami se pojavlja podhranjenost, ki je posledica lahkote, ki se je zgodila zaradi neu\xc4\x8dinkovitega sistema razdeljevanja hrane in politike \xc2\xbbvojska na prvem mestu\xc2\xab. Raziskava Zdru\xc5\xbeenih narodov iz leta 1998 je pokazala, da je 60% otrok podhranjenih, od tega 16% akutno podhranjenih.'